Plaasbestuurder wis nie van moordklagteFrikkie van Huyssteen (Foto: Facebook) Die Vrystaatse plaasbestuurder Frikkie van Huyssteen (30) is nog nie ingelig dat hy glo van moord aangekla gaan word nie nadat die aanvaller wat hy verlede jaar glo uit selfverdediging geskiet het, nou maande later dood is. Johan Niemann, Van Huyssteen se prokureur, het Donderdag aan Maroela Media gesê sy kliënt het Woensdag op aanklag van poging tot moord in die landdroshof op Kestell verskyn. Dit is egter nie tydens dié verskyning aan hom gekommunikeer dat die klag na moord gewysig word soos die polisie vroeër aangedui het nie. Die staat kan wel enige tyd ’n klagte wysig, wys Niemann daarop. “Dit is uit die aard van die saak baie stresvol [vir my kliënt]. Jy tree uit noodweer op en dan moet jy hierdie pad stap.” Niemann vertel dat sy kliënt en twee plaaswerkers in September verlede jaar ysterpale op die plaas Middelpunt in die omgewing van Kestell gelaai het toe ’n voormalige plaaswerker Moses Thokozane Hlube (37) hulle genader en oor die pale gekonfronteer het. Hlube het na bewering een van die pale “soos ’n spies” opgetel, Van Huyssteen bestorm en hom met die paal op sy neusbrug gesteek. Van Huyssteen is ernstig in die voorval beseer en het glo uit noodweer sy vuurwapen uitgehaal en Hlube in die nek geskiet. Volgens Niemann is die polisie en nooddienste dadelik ná die voorval ontbied. Die staatsambulans het Hlube egter ure later na ’n hospitaal vervoer waar hy lank behandeling ontvang het voordat hy eindelik ontslaan is. Hlube was glo sedert die voorval verlam. Maroela Media het vroeër berig sy toestand het egter intussen verswak en hy is weer in die hospitaal opgeneem waar hy op 28 Januarie dood is. Hlube is voor sy dood van aanranding met die doel om ernstig te beseer aangekla in verband met die aanval op Van Huyssteen. Van Huyssteen is destyds ná die voorval in hegtenis geneem en op borgtog van R800 vrygelaat. Die borgtog is verleng.